**Նախագիծ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ԵՐԻՏԱՍԱՐԴԱԿԱՆ ՔԱՂԱՔԱԿԱՆՈՒԹՅԱՆ ՄԱՍԻՆ**

**ԳԼՈՒԽ 1**

**ԸՆԴՀԱՆՈՒՐ ԴՐՈՒՅԹՆԵՐ**

**Հոդված 1. Օրենքի նպատակը**

1. Սույն օրենքի նպատակն է երիտասարդության ոլորտում պետության կողմից վարվող քաղաքականության իրավական հենքի ստեղծումը, երիտասարդական քաղաքականության մշակման և իրականացման գործընթացների ապահովումը, պետական մարմինների, տեղական ինքնակառավարման մարմինների, երիտասարդական կազմակերպությունների, երիտասարդական կենտրոնների միջև ծագող իրավահարաբերությունների կարգավորումը:

**Հոդված 2. Երիտասարդական քաղաքականության մասին օրենսդրությունը**

1. Երիտասարդական քաղաքականության մասին Հայաստանի Հանրապետության օրենսդրությունը բաղկացած է Հայաստանի Հանրապետության Սահմանադրությունից, Հայաստանի Հանրապետության միջազգային պայմանագրերից, սույն օրենքից և Հայաստանի Հանրապետության այլ նորմատիվ իրավական ակտերից:
2. Եթե Հայաստանի Հանրապետության միջազգային պայմանագրերով սահմանված են այլ նորմեր, քան նախատեսված են սույն օրենքով, ապա կիրառվում են միջազգային պայմանագրի նորմերը:

**Հոդված 3. Օրենքում օգտագործվող հիմնական հասկացությունները**

1. Սույն օրենքում օգտագործվում են հետևյալ հիմնական հասկացությունները՝
2. **երիտասարդ՝** 13-ից 35 տարեկան Հայաստանի Հանրապետության քաղաքացի և Հայաստանի Հանրապետության քաղաքացիություն չունեցող և Հայաստանի Հանրապետության ռեզիդենտ հանդիսացող անձ,
3. **պետական երիտասարդական քաղաքականություն՝** Հայաստանի Հանրապետության կառավարության կողմից ընդունված ծրագրերի և միջոցառումների համակարգ, որը միտված է երիտասարդների կարողությունների բացահայտմանն ու զարգացմանը, կրթական, մշակութային, մարզական և սոցիալական բնույթի հետաքրքրությունների և նախասիրությունների բավարարմանը, երիտասարդական հիմնախնդիրների լուծմանը, հասարակական կյանքի բոլոր ոլորտներում երիտասարդների մասնակցության ապահովմանը և որոշումների կայացման հարցում մասնակցության մակարդակի բարձրացմանը: Պետական երիտասարդական քաղաքականությունը ուղղված է ստեղծագործ, նախաձեռնող, կարողունակ ու մրցունակ երիտասարդի ձևավորմանը՝ ընդլայնելով իր երկրում սեփական բարեկեցությունն ապահովելու երիտասարդի հնարավորությւնները, որի երաշխավորը պետք է լինեն մրցունակ տնտեսությունն ու կայուն պետությունը,
4. **երիտասարդական աշխատանք՝** երիտասարդների անձնային զարգացման, սոցիալական ներառման և ակտիվ քաղաքացիության ձևավորմանն ուղղված աշխատանք: Երիտասարդական աշխատանքն իրականացվում է ընտանիքից, ֆորմալ կրթությունից և աշխատանքից դուրս՝ երիտասարդների կարողությունների բացահայտման ու զարգացման, կրթական, մշակութային, սոցիալական բնույթի հետաքրքրությունների և նախասիրությունների բավարարման, երիտասարդական հիմնախնդիրների լուծման, հասարակական կյանքի բոլոր ոլորտներում երիտասարդների մասնակցության ապահովման և որոշումների կայացման հարցում մասնակցության մակարդակի բարձրացման ուղղություններով,
5. **Երիտասարդական աշխատող՝** անձ, ով իրականացնում է երիտասարդական աշխատանք,
6. **երիտասարդական ծրագիր՝** պետական երիտասարդական քաղաքականությունից բխող երիտասարդների կարիքների, կարողությունների բացահայտմանն ու զարգացմանը, կրթական, մշակութային, սոցիալական բնույթի հետաքրքրությունների և նախասիրությունների բավարարմանը, երիտասարդական հիմնախնդիրների լուծմանը, հասարակական կյանքի բոլոր ոլորտներում երիտասարդների մասնակցության ապահովմանը և որոշումների կայացման հարցում մասնակցության մակարդակի բարձրացմանը ուղղված պլանավորված միջոցառում կամ միջոցառումների համակարգ, որն իրականացվում է երիտասարդների համար, երիտասարդների կողմից կամ նրանց մասնակցությամբ,
7. **երիտասարդական միջոցառում՝** պետական երիտասարդական քաղաքականությունից բխող երիտասարդական ծրագրերի իրականացմանն ուղղված պլանավորված գործողություններ,
8. **երիտասարդ ընտանիք`** ընտանիք, որտեղ ամուսիններից առնվազն մեկը 18-ից 35 տարեկան է և ամուսինների գումարային տարիքը չի գերազանցում 70-ը կամ երեխա ունեցող միայնակ ծնող, որի տարիքը չի գերազանցում 35-ը,
9. **երիտասարդական կազմակերպություն՝** իրավաբանական անձի կարգավիճակ ունեցող կազմակերպություն կամ երիտասարդական կազմակերպությունների միություն, որի կանոնադրությամբ նախատեսված է երիտասարդական աշխատանքի և երիտասարդական ծրագրերի իրականացումը և որի անդամների առնվազն 2/3-ը երիտասարդներ կամ երիտասարդական կազմակերպություններ են,
10. **երիտասարդական կազմակերպությունների միացյալ մարմին՝** իրավաբանական անձի կարգավիճակ ունեցող ոչ առևտրային կազմակերպություն, որն Հայաստանի Հանրապետության ողջ տարածքում միավորում է երիտասարդական և երիտասարդության հարցերով զբաղվող քաղաքացիական հասարակության կազմակերպություններին, ներկայացնում է երիտասարդների շահերն ու իրավունքները և ազգային ու միջազգային մակարդակներում՝ հանդես գալով որպես Հայաստանի Հանրապետության երիտասարդական կազմակերպությունների ներկայացուցչական մարմին: Երիտասարդական կազմակերպությունների միացյալ մարմնի առնվազն 2/3-ը պետք է լինեն երիտասարդական կազմակերպություններ: Պետության կողմից հուշագիր կնքված կազմակերպության հետ համագործակցում են աշակերտական և ուսանողական խորհուրդները
11. **երիտասարդական նախաձեռնող խմբեր՝** իրավաբանական անձի կարգավիճակ չունեցող, պետական երիտասարդական քաղաքականության շրջանակներում երիտասարդների կողմից ինքնակազմակերպված և գործունեություն իրականացնող երիտասարդների խումբ,
12. **Երիտասարդական կենտրոն՝** տարածք, որտեղ իրականացվում է երիտասարդական աշխատանք, ինչպես նաև պետական երիտասարդական քաղաքականության շրջանակներում նախատեսված ծրագրեր և միջոցառումներ: Երիտասարդական կենտրոնը կարող է ստեղծվել պետության կամ համայնքի կամ քաղաքացիական հասարակության կառույցների կողմից կամ նրանց միջև երկկողմ կամ բազմակողմ համագործակցությամբ,
13. **Երիտասարդության ազգային** **ինդեքս՝** պետական երիտասարդական քաղաքականության ազդեցության գնահատման համապարփակ գործիք,
14. **Երիտասարդական ուսումնասիրություն՝** երիտասարդության երիտասարդության հարցերին առնչվող հետազոտական գործողություն, որն ուղղված է երիտասարդների վիճակի վերաբերյալ տվյալների հավաքագրմանը, նրանց ակնկալիքների, ձգտումներ, կյանքում առկա և սպասվելիք մարտահրավերների և հնարավորությունների,, ինչպես նաև երիտասարդական քաղաքականության և երիտասարդական աշխատանքի վրա ազդեցություն ունեցող երիտասարդների սոցիալական, հոգեբանական, տնտեսական, քաղաքական, մշակութային և այլ ազդեցությունների չափմանը:

**Հոդված 4. Օրենքի խնդիրները**

1. Սույն օրենքի խնդիրներն են`
2. սահմանել և համակարգային հիմքի վրա դնել երիտասարդության ոլորտում պետական մարմինների և այլ ծառայություն մատուցող կազմակերպությունների կողմից վարվող քաղաքականությունը,
3. ապահովել երիտասարդության ոլորտի գործառնության և զարգացման համար իրավական երաշխիքները,
4. տարանջատել երիտասարդության ոլորտում վարվող քաղաքականության շրջանակում պետական կառավարման մարմինների իրավասությունները,
5. կանոնակարգել պետական կառավարման, տեղական ինքնակառավարման մարմինների, երիտասարդական կազմակերպությունների, երիտասարդական կենտրոնների և երիտասարդների միջև իրավահարաբերությունները:

**Հոդված 5. Երիտասարդական քաղաքականության սկզբունքները**

1. Երիտասարդական քաղաքականության սկզբունքներն են՝
2. **իրավունքի վրա հիմնված քաղաքականություն**՝ պետական երիտասարդական քաղաքականության մշակման և իրականացման շրջանակներում ապահովել երիտասարդներին որպես իրավունքների կրող, իսկ երիտասարդական քաղաքականություն մշակողներին և իրականացնողներին՝ որպես այդ իրավունքների իրականացման պատասխանատուներ դիտարկելու մոտեցման կիրառումը,
3. **երիտասարդության՝ որպես երկրի զարգացման շարժիչ ուժի դիտարկում՝** ապահովել տարբեր ոլորտային ծրագրերում երիտասարդության շեշտադրումը,
4. **մասնակցություն՝** հանրային կյանքի բոլոր ոլորտներում որոշումների կայացման գործընթացներում երիտասարդների, երիտասարդական նախաձեռնող խմբերի ներգրավվածության կարևորում,
5. **փաստահեն երիտասարդական քաղաքականություն՝** պետական երիտասարդական քաղաքականության և ծրագրերի մշակումն իրականացնել հուսալի և այժմէական հետազոտությունների, մշտադիտարկումների, գնահատումների և այլ փաստերի հիման վրա,
6. **համաժամանակեցված երիտասարդական քաղաքականություն՝** մշակել պետական երիտասարդական քաղաքականությունը ՀՀ զարգացման հեռանկարային ռազմավարությունների հիման վրա՝ ուղղված դրանց իրականացմանը կամ իրականացման նախադրյալների ստեղծմանը: Ուղղորդվել հստակ սահմանված ռազմավարական նպատակներով և յուրաքանչյուր գործողություն կառուցել ձեռքբերված նվաճումների և արդյունքների հիման վրա,
7. **համագործակցություն՝** ապահովել պետական երիտասարդական քաղաքականության պատասխանատու գերատեսչությունների և երիտասարդության ոլորտի գործընկեր կաույցների միջև արդյունավետ միջոլորտային համագործակցության համակարգումը,
8. **չափելիություն՝** սահմանել պետական երիտասարդական քաղաքականության իրականացման արդյունքները և այդ արդյունքների չափման մեխանիզմները,
9. **թափանցիկություն և հաշվետվողականություն՝** ապահովել պետական երիտասարդական քաղաքականության մշակման և իրականացման հրապարակայնությունը և հաշվետվողականությունը,
10. **նորարարություն՝**  ապահովել նորարարության շարունակական խթանումը, նոր լուծումների որոնման և առկա հիմնախնդիրների լուծման ու կանխարգելման համար,
11. **ներառականություն՝** ապահովել սակավ հնարավորություն ունեցող երիտասարդների մասնակցությունը հավասար հնարավորությունների ստեղծման միջոցով,
12. **հավասարություն՝** ապահովել պետական երիտասարդական քաղաքականության շրջանակներում իրականացվող միջոցառումներին երիտասարդների մասնակցության հավասար հնարավորությունները:

**ԳԼՈՒԽ 2**

**ԵՐԻՏԱՍԱՐԴԱԿԱՆ ՔԱՂԱՔԱԿԱՆՈՒԹՅԱՆ ՍՈՒԲՅԵԿՏՆԵՐԸ, ՆՐԱՆՑ ԻՐԱՎՈՒՆՔՆԵՐԸ, ՊԱՐՏԱԿԱՆՈՒԹՅՈՒՆՆԵՐԸ ԵՎ ԼԻԱԶՈՐՈՒԹՅՈՒՆՆԵՐԸ**

**Հոդված 6. Երիտասարդական քաղաքականության սուբյեկտները**

1. Երիտասարդական քաղաքականության սուբյեկտներ են՝ երիտասարդական քաղաքականությունն իրականացնող պետական կառավարման և տեղական ինքնակառավարման մարմինները, երիտասարդական կազմակերպությունները, երիտասարդական կենտրոնները և երիտասարդները:

**Հոդված 7. Երիտասարդական քաղաքականության բնագավառում Հայաստանի Հանրապետության կառավարության իրավասությունները**

1. Հայաստանի Հանրապետության կառավարության իրավասություններն են`
2. հաստատել երիտասարդական պետական քաղաքականության ռազմավարական ծրագրերը,
3. հաստատել մասնագիտական կառույցներին պետական երիտասարդական քաղաքականության առաջնահերթություններից բխող միջոցառումների իրականացումը արտապատվիրակելու կարգն ու պայմանները,
4. հաստատել երիտասարդական քաղաքականության ոլորտում միջնաժամկետ ռազմավարական ծրագիրը/ծրագրերը, ոչ ուշ, քան պետական երիտասարդական քաղաքականության իրականացումն ապահովող համանման ծրագրերի ավարտին նախորդող տարվա նոյեմբերի 15-ը՝ առնվազն 3 տարի ժամկետով:
5. սահմանել պետական երիտասարդական քաղաքականության իրականացման ընթացակարգը, որով ամրագրվում են նաև Հայաստանի Հանրապետության պետական բյուջեից պետական երիտասարդական քաղաքականության իրականացմանն ուղղված ֆինանսական միջոցների հատկացման առաջնահերթությունները,
6. հաստատել երիտասարդական նախաձեռնող խմբերին աջակցման ծրագրերը,
7. հաստատել երիտասարդ ընտանիքներին աջակցման ծրագրերը,
8. հաստատել երիտասարդական կենտրոնների ձևավորման և գործունեության կարգը,
9. երիտասարդության ոլորտում գործունեություն ծավալելու նպատակով հիմնադրել կազմակերպություններ, կենտրոններ և հաստատել դրանց գործունեության կարգը:

**Հոդված 8. Երիտասարդական քաղաքականության բնագավառում պետական կառավարման լիազորված մարմնի իրավասությունները**

1. Պետական կառավարման լիազորված մարմնի իրավասություններն են՝
2. մշակել և Հայաստանի Հանրապետության կառավարության հաստատմանը ներկայացնել պետական երիտասարդական քաղաքականության ռազմավարական ծրագրերը,
3. ապահովել պետական երիտասարդական քաղաքականություն ռազմավարական առաջնահերթությունների իրականացումը՝ մասնագիտական կառույցներին արտապատվիրակելու միջոցով,
4. համակարգել պետական երիտասարդական քաղաքականության շրջանակներում իրականացվող միջոցառումները,
5. Հայաստանի Հանրապետության օրենսդրությամբ սահմանված կարգով ներկայացնել առաջարկություններ` երիտասարդության զարգացման ուղղությունների և դրանց համար անհրաժեշտ ֆինանսական միջոցների մասին,
6. հաստատել պետության և համայնքի կողմից հիմնված երիտասարդական կենտրոնների օրինակելի կանոնադրությունը,
7. աջակցել և խթանել երիտասարդական նախաձեռնող խմբերին՝ նպաստավոր պայմաններ ստեղծելով նրանց մտավոր և ստեղծագործական զարգացման համար,
8. իրականացնել երիտասարդների կարիքների վերաբերյալ ամենամյա հետազոտություն և հրապարակել տարեկան զեկույց,
9. իրականացնել պետական ծրագրերում երիտասարդության բաղադրիչի վերաբերյալ փորձագիտական վերլուծություն,
10. ապահովել միջգերատեսչական համագործակցությունը, ինչպես նաև այլ ոլորտային ռազմավարություններում երիտասարդների կարիքների և ակնկալիքների ներառումը
11. հաստատել համայնքային երիտասարդական քաղաքականության մշակման մեթոդաբանությունը,
12. հաստատել երիտասարդական աշխատողի վերապատրաստման և հավաստագրման կարգը,
13. հաստատել երիտասարդական աշխատանքի որակի ապահովման մեխանիզմը և իրականացնել վերահսկողություն,
14. տեղական ինքնակառավարման մարմինների հետ համագործակցությամբ համայնքներում ստեղծել երիտասարդական խորհրդատվական և տեղեկատվական կենտրոններ,
15. ապահովել երիտասարդական պետական քաղաքականության մշտադիտարկումը:

**Հոդված 9. Երիտասարդական քաղաքականության բնագավառում տեղական ինքնակառավարման մարմինների իրավասությունները**

1. Տեղական ինքնակառավարման մարմնի իրավասություններն են՝
2. մշակել համայնքի երիտասարդների կարիքից և պետական երիտասարդական քաղաքականության գերակայություններից բխող տեղական երիտասարդական քաղաքականությունը,
3. ավագանու որոշմամբ հաստատել համայնքի երիտասարդների կարիքից և պետական երիտասարդական քաղաքականության գերակայություններից բխող տեղական երիտասարդական քաղաքականությունը,
4. համայնքում երիտասարդական քաղաքականության մշակումն ու իրականացումը ապահովելու նպատակով համայնքի աշխատակազմի որևէ աշխատակիցներից մեկի գործառույթներում սահմանել երիտասարդական աշխատողի գործառույթները կամ ստեղծել երիտասարդական աշխատողի հաստիք,
5. հիմնադրել համայնքներում երիտասարդական կենտրոններ կամ նպաստել դրանց հիմնադրմանը՝ ապահովելով կենտրոնների գործունեությունը,
6. ավագանու որոշմամբ հաստատել օրինակելի կանոնադրության հիման վրա համայնքի կողմից կամ համայնքի համագործակցությամբ ստեղծվող երիտասարդական կենտրոնի կանոնադրությունը, ինչպես նաև աշխատանքային պլանը,
7. աջակցել համայնքում կազմակերպվող երիտասարդական միջոցառումների իրականացմանը,
8. մասնակցել պետական երիտասարդական քաղաքականության իրականացման աշխատանքներին:
9. Սույն հոդվածի 1-ին կետի 3)-րդ և 5)–րդ ենթակետերի դրույթները Երևան քաղաքում տարածվում է նաև յուրաքանչյուր վարչական շրջանի համար:

**Հոդված 10. Երիտասարդական կազմակերպությունների միացյալ մարմինը**

1. Երիտասարդական կազմակերպությունների միացյալ մարմնի գործունեությունը կարգավորվում է ակտիվ գործող անդամ կազմակերպությունների միջև կնքված հուշագրի հիման վրա, որում ամրագրված է անդամ կազմակերպությունների պարտականությունները և իրավունքները, կառավարման կոլեգիալության և մասնակցայնության սկզբունքով:
2. Կազմակերպության անդամ են հանդիսանում կամ կարող են անդամակցել երիտասարդական կազմակերպությունները և երիտասարդական ծրագրեր իրականացնող այլ կազմակերպությունները, որոնց անդամակցության կարգն ու պահանջները սահմանվում են կանոնադրությամբ:
3. Երիտասարդական կազմակերպությունների միացյալ մարմնի կառուցվածքը, գործառույթները և կառավարման առանձնահատկությունները կարգավորվում են կանոնադրությամբ:
4. Պետության կողմից երիտասարդական կազմակերպությունների միացյալ մարմին կարող է ճանաչվել միայն մեկ կազմակերպություն, որը միավորում է առավել մեծ թվով երիտասարդական կազմակերպություններ, և որի հետ պետությունը կնքում է համագործակցության հուշագիր:

**ԳԼՈՒԽ 3**

**ԵՐԻՏԱՍԱՐԴԱԿԱՆ ՊԵՏԱԿԱՆ ՔԱՂԱՔԱԿԱՆՈՒԹՅՈՒՆ**

**Հոդված 11. Պետական երիտասարդական քաղաքականության մշակումը և հաստատումը**

1. Պետական երիտասարդական քաղաքականությունը մշակվում է Հայաստանի Հանրապետության կառավարության, երիտասարդական քաղաքականության բնագավառում պետական կառավարման լիազոր մարմնի, տեղական ինքնակառավարման մարմինների, երիտասարդական կազմակերպությունների, երիտասարդության կենտրոնների և երիտասարդների հետ համագործակցությանև մասնակցության սկզբունքների պահպանմամբ:

**Հոդված 12. Պետական երիտասարդական քաղաքականության իրականացումը**

1. Պետական երիտասարդական քաղաքականությունն իրականացվում է տարեկան ծրագրերով սահմանված ժամկետներում։
2. Երիտասարդական քաղաքականության բնագավառում պետական կառավարման լիազոր մարմինը, ինչպես նաև պետական կառավարման համակարգի այլ մարմիններ երիտասարդության ոլորտում դրամաշնորհային ծրագրերի հայտեր մշակելիս առաջնորդվում են պետական երիտասարդական քաղաքականությամբ սահմանված առաջնահերթություններով:

**Հոդված 13. Պետական երիտասարդական քաղաքականության գնահատումը**

1. Պետական երիտասարդական քաղաքականության ազդեցությունը գնահատելու համար իրականացվում են տարբեր երիտասարդական ուսումնասիրություններ, վերլուծություններ, ազգային մակարդակում չափվում է երիտասարդության ինդեքսը:
2. Իրականացված երիտասարդական ուսումնասիրությունների և երիտասարդության ինդեքսի գնահատման արդյունքների հիման վրա վերանայվում են պետական երիտասարդական քաղաքականության առաջնահերթությունները և թիրախային ներդրումները:

**Հոդված 14. Եզրափակիչ մաս և անցումային դրույթներ**

1. Սույն օրենքն ուժի մեջ է մտնում պաշտոնական հրապարակմանը հաջորդող օրը:
2. Սույն օրենքից բխող ենթաօրենսդրական նորմատիվ իրավական ակտերը ընդունվում են սույն օրենքն ուժի մեջ մտնելուց հետո՝ երկու տարվա ընթացքում: